Pakistan oorrompel Proteas in SydneyShaheen Afridi en Shadab Khan vier ’n Protea-paaltjie. Foto: Twitter. Verskoon tog die Proteas as hulle vanaand nagmerries oor Shadab Khan kry; hy het immers dinge nag vir die Suid-Afrikaners in ŉ sopnat Sydney gemaak. Die 24-jarige Pakistani het eerstens 52 lopies vanaf slegs 22 aflewerings gemoker, waarna hy twee kolwers sommer in sy eerste boulbeurt terug na die kleedkamer met sy bybreekaflewerings gestuur het. Tussendeur het die reën ook dinge vir die Suid-Afrikaners bemoeilik en Temba Bavuma-hulle het die wedstryd met 33 lopies verloor nadat die Duckworth-Lewis-berekeninge gebruik is om die wenteiken aan te pas. Maar in ŉ neutedop was dit nie ŉ bietjie strooi wat die Proteas se rug in hierdie wedstryd geknak het nie. Dit was veel eerder die veelsydige briljantheid van Shadab. 52 off 22 ????2/16 ???? A sensational all-round performance from Shadab Khan fetches him the @aramco POTM award ???? pic.twitter.com/9xa84H8BOU — T20 World Cup (@T20WorldCup) November 3, 2022 Die nederlaag beteken dat die Suid-Afrikaners se laaste groepwedstryd teen Nederland nou belangriker as ooit is om hul plek in die uitspeelrondes van die T20-Wêreldbeker te verseker. David Miller het vandag se kragmeting met ŉ seer rug misgeloop en dit is duidelik dat hy as’t ware die gom is wat die Protea-beurt aanmekaarhou. Gietende reën het Suid-Afrika se beurt gekniehalter en toe spel weer hervat is, moes hulle 73 lopies in vyf boulbeurte vir ŉ onwaarskynlike oorwinning aanteken. Heinrich Klaasen en Tristan Stubbs het weliswaar moedig vir ŉ boulbeurt of twee probeer, maar as Miller daar was, kon dinge dalk anders uitgedraai het. ŉ Mens het deesdae darem baie vertroue in sy vermoë om die Protea-wa deur die drif te trek. Vroeër het Quinton de Kock en Rilee Rossouw vinnig hul paaltjies verloor, terwyl Aiden Markram deur Shadab skoongeboul is. Bavuma het egter sy beste T20-kolbeurt in maande gespeel en vyf grenshoue in sy beurt van 36 lopies geslaan voordat hy Shadab se eerste slagoffer geword het. Die Protea-boulaanval het ook harde bene gekou en hulle het veral gesukkel om die Pakistan-middel-laeordekolwers in toom te hou. Iftikhar Ahmed en Shadab het ŉ vennootskap van 82 lopies vanaf slegs 36 aflewerings om die sesde paaltjie gedeel en dit het soms gelyk of die Suid-Afrikaners magteloos was om hulle te stuit. Pakistan was vandag strate beter gewees. Pakistan 185/9 in 20 boulbeurte: Shadab Khan 52, Iftikhar Ahmed 51 en Anrich Nortjé 4/41 Suid-Afrika 108/9 in 14 boulbeurte: Temba Bavuma 36, Shaheen Afridi 3/14 en Shadab Khan 2/16 Uitslag van wedstryd: Pakistan wen met 33 lopies (Duckworth-Lewis-teiken) Remaining Group 2 fixtures: ???????? #SAvNED ???????????????? #PAKvBAN ???????????????? #INDvZIM ???????? Which two sides will reach the #T20WorldCup semis? pic.twitter.com/nTJmMMdRyY — ESPNcricinfo (@ESPNcricinfo) November 3, 2022